Komisjoni määrus (EÜ) nr 2390/2000,

27. oktoober 2000,

millega muudetakse määrust (EÜ) nr 1520/2000, milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 6. detsembri 1993. aasta määrust (EÜ) nr 3448/93, milles sätestatakse teatavate põllumajandussaaduste töötlemisel saadud kaupadega kauplemise kord, [1] viimati muudetud komisjoni määrusega (EÜ) nr 2491/98, [2] eriti selle artikli 8 lõike 3 esimest lõiku,

ning arvestades järgmist:

(1) On vaja selgitada teatavaid komisjoni 13. juuli 2000. aasta määruse (EÜ) nr 1520/2000 (milles sätestatakse teatavate asutamislepingu II lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid) [3] artikli 8 ja F lisa sätteid.

(2) On asjakohane pikendada toetussertifikaatide taotluste esitamise tähtaegu, et hõlbustada taotluste edastamist.

(3) Selleks, et ettevõtjad saaksid sertifikaadid asjakohastel tingimustel, tuleks artikli 8 lõike 4 kohaselt kohandada sertifikaatide väljaandmise ajakava.

(4) Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1520/2000 muudetakse järgmiselt.

1. Artikli 8 lõiked 1 ja 2 asendatakse järgmisega:

"1. Toetussertifikaate, mis antakse välja ühe eelarveperioodi kohta, võib taotleda kuues eraldi osas. Toetussertifikaatide taotlused tuleb esitada hiljemalt:

a) 7. septembril alates 1. oktoobrist kehtivate sertifikaatide puhul;

b) 7. novembril alates 1. detsembrist kehtivate sertifikaatide puhul;

c) 7. jaanuaril alates 1. veebruarist kehtivate sertifikaatide puhul;

d) 7. märtsil alates 1. aprillist kehtivate sertifikaatide puhul;

e) 7. mail alates 1. juunist kehtivate sertifikaatide puhul;

f) 7. juulil alates 1. augustist kehtivate sertifikaatide puhul.

Ettevõtjad võivad esitada toetussertifikaadi taotluse üksnes selle osa kohta, mis vastab esimesele tähtajale, mis on sätestatud punktides a–f ja mis järgneb taotluse esitamise kuupäevale.

2. Liikmesriigid teatavad komisjonile hiljemalt:

- 14. septembriks lõike 1 punktis a nimetatud sertifikaaditaotlustest,

- 14. novembriks lõike 1 punktis b nimetatud sertifikaaditaotlustest,

- 14. jaanuariks lõike 1 punktis c nimetatud sertifikaaditaotlustest,

- 14. märtsiks lõike 1 punktis d nimetatud sertifikaaditaotlustest,

- 14. maiks lõike 1 punktis e nimetatud sertifikaaditaotlustest,

- 14. juuliks lõike 1 punktis f nimetatud sertifikaaditaotlustest."

2. Artikli 8 lõiked 4 ja 5 asendatakse järgmisega:

"4. Toetuse üldsumma, mille kohta võib iga lõikes 1 nimetatud osa puhul sertifikaate anda, on järgmine:

- lõike 1 punktis a nimetatud osa puhul 30 % lõikes 3 nimetatud 14. septembril määratud summast,

- lõike 1 punktis b nimetatud osa puhul 27 % lõikes 3 nimetatud 14. novembril määratud summast,

- lõike 1 punktis c nimetatud osa puhul 32 % lõikes 3 nimetatud 14. jaanuaril määratud summast,

- lõike 1 punktis d nimetatud osa puhul 44 % lõikes 3 nimetatud 14. märtsil määratud summast,

- lõike 1 punktis e nimetatud osa puhul 67 % lõikes 3 nimetatud 14. mail määratud summast,

- lõike 1 punktis f nimetatud osa puhul lõikes 3 nimetatud 14. juulil määratud summa.

5. Kui kõikideks asjaomasteks ajavahemikeks taotletud toetuste üldsumma ületab lõikes 4 nimetatud maksimumsumma, kinnitab komisjon vähenduskoefitsiendi, mida kohaldatakse kõikide enne lõikes 1 sätestatud vastavaid kuupäevi esitatud taotluste suhtes nii, et võetakse arvesse lõikes 4 sätestatud maksimumsummat.

Komisjon avaldab kõnealuse koefitsiendi Euroopa Ühenduste Teatajas viie tööpäeva jooksul alates lõikes 2 nimetatud kuupäevast."

3. Artikli 8 lõiked 8–10 asendatakse järgmisega:

"8. Toetussertifikaatide taotlusi võib esitada väljapool lõikes 1 nimetatud ajavahemikke iga eelarveperioodi 1. oktoobrist alates. Komisjonile teatatakse iga nädala jooksul esitatud taotlustest järgmisel teisipäeval. Vastavaid sertifikaate võib välja anda alates teatamisele järgnevast esmapäevast, välja arvatud juhul, kui komisjon annab vastupidised juhised.

Kui komisjon leiab, et Euroopa Liidu rahvusvaheliste kohustuste täitmine võib sattuda ohtu, võib ta kohaldada juba esitatud toetussertifikaatide taotluste suhtes vähenduskoefitsienti, võttes eelkõige arvesse lõigetes 3 ja 4 nimetatud arvutamismeetodit. Komisjon võib samuti peatada sertifikaatide väljaandmise.

Komisjon avaldab kõnealuse koefitsiendi Euroopa Ühenduste Teatajas nelja päeva jooksul alates esimeses lõigus nimetatud taotlustest teatamisest.

9. Eelmises lõikes nimetatud toetussertifikaatide taotlusi võib esitada üksnes juhul, kui lõike 5 kohast vähenduskoefitsienti ei ole kehtestatud. Sel viisil väljaantud sertifikaatide eesmärk on kasutada ära lõike 4 kohaselt arvutatud summad, millele lisatakse summad, mille kohta tegelikult sertifikaati ei ole antud, ning summad, mille puhul sertifikaadid on tagastatud.

10. Kui lõike 3 kohaselt määratud summad jäävad kasutatavaks, võib komisjon anda Euroopa Ühenduste Teatajas hiljemalt 10. augustil avaldatava teadaandega loa esitada alates järgmisest esmapäevast enne 1. oktoobrit eksporditava kauba puhul toetussertifikaatide taotlusi lõikes 8 sätestatud tingimustel."

4. F lisa I peatüki lõige 2 asendatakse järgmisega:

"2. Pealkirja "Ekspordilitsents või eelkinnitussertifikaat" all peab olema tempel, kuhu on märgitud "Toetussertifikaat, I lisas loetlemata kaubad". See teave võib olla elektrooniline.

Taotlejad peavad täitma lahtrid 4, 8, 17, 18 ja vajaduse korral lahtri 7. Lahtritesse 17 ja 18 kantakse summa eurodes.

Lahtreid 13–16 ei täideta.

Lahtrisse 20 peavad taotlejad märkima, kas nad kavatsevad kasutada toetussertifikaati ainult selle väljaandnud liikmesriigis või taotlevad nad kogu ühenduses kehtivat toetussertifikaati.

Taotlejad peavad märkima taotluse esitamise koha ja kuupäeva ning taotlusele alla kirjutama.

Kui taotlus käsitleb toiduabi, peavad taotlejad tegema lahtrisse 20 käesoleva määruse artiklis 10 või määruse (EÜ) nr 259/98 [4] artiklis 3 nimetatud märke."

Artikkel 2

Käesolev määrus jõustub järgmisel päeval pärast Euroopa Ühenduste Teatajas avaldamist.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. oktoober 2000

Komisjoni nimel

komisjoni liige

Erkki Liikanen

[1] EÜT L 318, 20.12.1993, lk 18.

[2] EÜT L 309, 19.11.1998, lk 28.

[3] EÜT L 177, 15.7.2000, lk 1.

[4] EÜT L 25, 31.1.1998, lk 39.

--------------------------------------------------